Vilnius, 2021 m. gruodžio 3 d.

**„Lidl” ilgins darbo laiką, kai kuriose parduotuvėse reguliuos srautus**

**Artėjant šventiniam laikotarpiui, nuo gruodžio 6 d. visos „Lidl“ parduotuvės ilgins darbo laiką ir dirbs nuo 7 iki 23 val. Be to, nuo šios dienos dalyje „Lidl“ parduotuvių bus įvestas pirkėjų srauto reguliavimas, užtikrinant 30 kvadratinių metrų prekybos plotą vienam pirkėjui.**

„Didėjant pirkėjų srautams prieš didžiąsias metų šventes, priėmėme sprendimą pailginti visų parduotuvių darbo laiką – nuo gruodžio 6 d. pirkėjų lauksime nuo 7 iki 23 val. Tai padės geriau subalansuoti pirkėjų srautus ir užtikrinti dar saugesnį apsipirkimą. Pailginus parduotuvių darbo laiką, pirkėjai dar lengviau galės planuoti pirkinius ir rasti jiems tinkamiausią laiką apsipirkti. Tikimės, kad šis sprendimas leis mūsų pirkėjams saugiai ir be įtampos susiplanuoti savo šventinius pirkinius“, – sako „Lidl Lietuva“ korporatyvinių reikalų ir komunikacijos departamento vadovas Valdas Lopeta.

Prekybos tinklas taip pat primena, kad jau penktus metus iš eilės nedirbs per didžiąsias metų šventes – pirmąją šv. Kalėdų dieną – gruodžio 25-ąją ir Naujųjų metų dieną – sausio 1-ąją. Šis sprendimas visiems „Lidl“ darbuotojams suteiks galimybę šventes sutikti su šeimos nariais ir artimaisiais. Kitomis žiemos šventinio laikotarpio dienomis „Lidl“ parduotuvių darbo valandos trumpės.

Be to, nuo gruodžio 6 d. keturiolikoje parduotuvių, esančių didžiuosiuose Lietuvos miestuose, galimybių paso reikalavimas bus pakeistas pirkėjų srauto reguliavimu, užtikrinant 30 kvadratinių metrų prekybos plotą vienam pirkėjui. Toks sprendimas bus taikomas tik tuose miestuose, kur „Lidl“ turi daugiau nei vieną parduotuvę, kad pirkėjai turėtų galimybę pasirinkti, kaip jie norėtų apsipirkti. Kitose 45 „Lidl” parduotuvėse visoje Lietuvoje ir toliau apsipirkti galės tik galimybių pasą turintys pirkėjai. Abu pirkėjų srautų reguliavimo būdai leis užtikrinti greitą, saugų bei patogų apsipirkimo procesą.

Pirkėjų srautai pagal prekybos plotą vienam pirkėjui nuo gruodžio 6 d. bus reguliuojami trijose iš aštuoniolikos „Lidl“ parduotuvių Vilniuje (J. Tiškevičiaus g. 17 Trakų Vokėje, Juodasis kelias 34 ir Ukmergės g. 256), septyniose iš dvylikos parduotuvių Kaune (T. Masiulio g. 16D, Islandijos pl. 30, Juozapavičiaus pr. 127, Jonavos g. 40, Ežero g. 3, Industrijos g. 2 Ramučiuose ir Baršausko g. 66A), vienoje iš keturių parduotuvių Klaipėdoje (Liepojos g. 3), vienoje iš trijų parduotuvių Šiauliuose (Pramonės g. 1A), vienoje iš trijų parduotuvių Panevėžyje (Smėlynės g. 112A) ir vienoje iš dviejų parduotuvių Marijampolėje (Palangos g. 22).

Lietuvoje iš viso veikia 59 „Lidl“ prekybos tinklo parduotuvės 23-uose šalies miestuose –  Vilniuje, Kaune, Klaipėdoje, Šiauliuose, Alytuje, Marijampolėje, Kėdainiuose, Telšiuose, Kretingoje, Mažeikiuose, Tauragėje, Jonavoje, Panevėžyje, Ukmergėje, Utenoje, Plungėje, Palangoje, Elektrėnuose, Visagine, Šilutėje, Radviliškyje, Vilkaviškyje bei Druskininkuose.

**Daugiau informacijos:**
Lina Skersytė
Korporatyvinių reikalų ir komunikacijos departamentas
UAB „Lidl Lietuva“
Tel. +370 5 267 3228, mob. tel. +370 680 53556
lina.skersyte@lidl.lt